Milorad Mitrović (pesnik)
Milorad J. Mitrović (Beograd, 20. februar 1867 — Beograd, 15. maj 1907) je bio srpski pesnik.

Biografija 
Rođen je 20. februara 1867. u Beogradu, gde je završio osnovnu školu, gimnaziju i Pravni fakultet. Godine 1891. je postao pisar suda u Užicu. Kao sudski i policijski činovnik radio je u Čačku, Mionici, Smederevu i Knjaževcu. Postao je sudija 1897. godine. Zbog političkih razloga otpušten je iz državne službe 1898. godine. Vraćen je u službu 1900. godine, tada je bio sudija u Šapcu i sekretar Apelacionog suda u Beogradu. Marta 1903. ponovo je otpušten, a iste godine ponovo vraćen u sudsku službu. Kao sekretar Apelacionog suda umro je 15. maja 1907. godine.

Počeo je da piše pesme pod uticajem Vojislava Ilića. Od 1890. godine je sarađivao sa skoro svim srpskim književnim listovima, kao i sa mnogim političkim i satiričkim. Objavio je dve zbirke pesama: „Knjiga o ljubavi“ (Beograd, 1899) i „Prigodne pesme“ (Beograd, 1903). U njih je uneo veći deo svojih stihova. U prvoj knjizi su balade i romanse, a u drugoj političko-satirička poezija. Objavio je 1893. odlomak njegove istorijske tragedije „Despot Lazar Branković“. Duže vreme radio je na jednom epu o oslobođenju Beograda 1806. godine. Zbog rane smrti, mnogi započeti poslovi su ostali nedovršeni, među njima je ostao nedovršen i klasički ep „Penelopa“.

Među najpoznatije pesme spadaju „Bila jednom ruža jedna“, koja je i komponovana, „Svinja reformator“, „Don Ramiro“, „Papučica“, „Sigurna pesma“.

Zanimljivosti 
Lik Milorada Mitrovića se pojavljuje i u TV-filmu „Šešir profesora Koste Vujića“.

Literatura 
 Jovan Skerlić: „Istorija novije srpske književnosti“

Spoljašnje veze 
 Jovan Deretić: Istorija srpske književnosti - realizam
 RTV - vremeplov za 20. februar
 Milorad Mitrović: Bila jednom ruža jedna
 Milorad Mitrović: Svinja reformator (i druge pesme)

Srpski pesnici
Biografije, Beograd